*Melléklet a 70/2022. sz. Képviselő-testületi határozathoz*

***Támogatási szerződés önkormányzati közfeladat ellátására***

***Köztisztaság és parkfenntartás***

***3. számú módosítás***

mely létrejött egyrészről **Kiskőrös Város Önkormányzata** (továbbiakban: Önkormányzat) 6200. Kiskőrös, Petőfi Sándor tér 1., adószám: 15724784-2-03, képviseli: Domonyi László Mihály polgármester,

másrészről **Kőrösszolg Kiskőrösi Önkormányzat Településüzemeltetési Szolgáltató Közhasznú Nonprofit Korlátolt Felelősségű Társaság** (továbbiakban: Támogatott) 6200. Kiskőrös, Petőfi Sándor utca 108., cégjegyzékszám: 03-09-128662, adószám: 25286281-2-03, képviseli: Schäffer Tamás András ügyvezető (továbbiakban együttesen: Felek )

között az alulírott helyen és napon, az alábbi feltételek szerint:

**1. Előzmények**

A Felek 35/2020. (VI.24.) sz. képviselő-testületi határozat alapján támogatási szerződést kötöttek köztisztaság és parkfenntartás közfeladatok ellátása tárgyában, melyet a 20/2021. (II.25.) számú polgármesteri, valamint a 16/2022.(II.23.) számú képviselő-testületi határozatok alapján módosítottak.

A Képviselő-testület …./2022. (V.II.27.) számú határozata alapján a támogatási szerződés a következők szerint módosul.

**2. Módosuló rendelkezések**

2.1. A támogatási szerződés I.2.) pontjának helyébe az alábbi rendelkezés lép:

2.) A Támogatott vállalja Kiskőrös Város közigazgatási területén:

*a) az Önkormányzat tulajdonában lévő zöldterületek karbantartását – különösen*

*- a fűnyírást, kaszálást ,*

*- külterjes területek gondozását,*

*- faültetést, -kivágást, -gondozást,*

*- cserjeültetést, metszést, sövények gondozását, pótlását,*

*- évelő- és egynyári virágok ültetését, beültetett területek gondozását,*

*- öntözést, növényvédelmet,*

*- őszi lomb gyűjtését,*

*b) közreműködik a település tisztasági feladatokban a Kiskőrösi Önkormányzat Hivatalával együttműködve, ideértve a*

*- járdák, parkok, buszmegállók, szegélyek, parkolók takarítását,*

*- közutak és kerékpárutak gépi és kézi takarítását, portalanítását,*

*- illegális hulladéklerakók megszüntetését,*

*- közterületek hulladéktól való mentesítését,*

*c) parlagfű mentesítés az Önkormányzati tulajdonú területeken,*

*d) közterületi utcabútorok takarítása, javítása, pótlása, kihelyezése, szobrok tisztítása,*

*e) közterületi játszóterek elemeinek kihelyezése, pótlása, ellenőrzése, karbantartása,*

*f) buszmegállók üzemeltetését, karbantartását,*

*g) locsolóhálózat működtetését,*

*h) közterületek síkosság-mentesítési hó-eltakarítási munkálatai keretében*

*- járdák, parkok, buszmegállók, szegélyek, parkolók mentesítését,*

*- közutak és kerékpárutak gépi mentesítését,*

*i) az Önkormányzat tulajdonában lévő szabadidőpark fenntartását, üzemeltetését*

*j) csapadékcsatorna hálózat üzemeltetésével összefüggő adminisztratív feladatok ellátását.*

2.2. A támogatási szerződés I.3.) pontjának helyébe az alábbi rendelkezés lép:

*3.) Az Önkormányzat a Támogatott részére a 2022. évre a fenti feladat ellátásához 102 386 304,- Ft –azaz Százkettőmillió-háromszáznyolcvanhatezer-háromszáznégy forint - általános működési támogatást biztosít az 1. melléklet szerinti megosztásban, amelyet egyenlő részletekben havonta, legkésőbb minden hónap 7. napján átutalással a Támogatott rendelkezésére bocsájt.*

*Az Önkormányzat az adott évi költségvetésének elfogadásáig az előző év havi részleteinek megfelelő összegű támogatást biztosít.*

*A Támogatás összegét a Felek minden év január 20. napjáig felülvizsgálják. A Támogatott a következő évre vonatkozó támogatási igényét a tárgyév október 31. napjáig jelezni köteles az Önkormányzat felé indokolással alátámasztott igényléssel (költségtervvel, amely hosszabb időtartamra is készülhet). A negyedéves beszámolás kiértékelésekor a felek – szükség esetén – korrekciós eljárást kezdeményezhetnek.*

*A támogatási összeg csak a támogatással érintett adott év jelen szerződésben meghatározott tevékenységével kapcsolatosan számolható el. A fel nem használt támogatás összegével az Önkormányzat jogosult a soron következő támogatás összegét csökkenteni.*

*A tárgy évhez kapcsolódó kiadásokra támogatási összeg elhatárolható. A fel nem használt támogatási összeget legkésőbb tárgyévet követő március 31. napjáig a Támogatott köteles visszautalni a támogató Önkormányzat részére.*

*A támogatás mértéke nem haladhatja meg a közszolgáltatás ellátásának nettó költségét, azaz a közszolgáltatás működésével kapcsolatban felmerült költségek és az ezzel összefüggésben keletkezett bevételek különbségét, figyelembe véve a közszolgáltatás ellátásához kapcsolódó sajáttőke-rész alapján várható ésszerű profitot is.*

*A Támogatott a jogosulatlanul igénybe vett támogatás visszafizetési kötelezettségének biztosítékaként vállalja, hogy a támogatási összeg folyósítását megelőzően, a fizetési számlájára vonatkozóan, az Önkormányzat javára szóló beszedési megbízás benyújtására vonatkozó felhatalmazó nyilatkozatot tesz a pénzügyi fedezethiány miatt nem teljesíthető fizetési megbízás esetére a követelés legfeljebb harmincöt napra való sorba állítására vonatkozó rendelkezéssel együtt.*

*A támogatási összeget az önkormányzat jogosult módosítani évközben, amennyiben az ellátandó közfeladat mértéke változik, így különösen, ha csökken vagy nő az intézmények száma, csökken vagy nő a telephelyek száma, vagy jogszabályváltozás miatt a közfeladat nem önkormányzati feladat lesz.*

*Támogatott tevékenységek a kormányzati funkciók, államháztartási szakágazatok osztályozási rendjéről szóló 15/2019. (XII.7.) PM rendelet alapján a kormányzati funkciók szerinti besorolása:*

|  |  |
| --- | --- |
| *O66010* | *Zöldterület – kezelése* |
| *O66020* | *Város- ,községgazdálkodási egyéb szolgáltatások* |
| *081030* | *Sportlétesítmények működtetése* |
| *O13360* | *Más szerv részére végzett pénzügyi-gazdálkodási, üzemeltetési, egyéb szolgáltatások* |
| *047410* | *Ár- és belvízvédelemmel összefüggő tevékenységek* |

2.3. A támogatási szerződés 1. mellékletének helyébe jelen szerződés melléklete lép.

A felek egyebekben a szerződést nem módosítják, annak rendelkezései hatályukban fennállnak. A szerződésmódosítás hatályba lépésének időpontja 2022. július 27. napja.

Szerződő Felek jelen módosítást, mint akaratukkal mindenben megegyezőt elolvasás és közös értelmezés után jóváhagyólag közösen aláírták.

Kiskőrös, 2022. július ...

Domonyi László Mihály Schäffer Tamás András

Polgármester Ügyvezető

Támogató Támogatott

ellenjegyezte:

……………………………

Dr. Turán Csaba

Jegyző

Pénzügyileg ellenjegyzem:

Kiskőrös, 2022. július ....

…………………………

Szlanka Pálné

Pénzügyi osztályvezető

Melléklet: Támogatási ütemterv